title: Решение № 1219/2011/EC на Европейския парламент и на Съвета от 16 ноември 2011 година относно записването от Европейския съюз на допълнителни акции в капитала на Европейската банка за възстановяване и развитие (ЕБВР) вследствие решението за увеличаване на този капитал

text:
               26.11.2011

               BG

               Официален вестник на Европейския съюз

               L 313/1

         РЕШЕНИЕ № 1219/2011/EC НА ЕВРОПЕЙСКИЯ ПАРЛАМЕНТ И НА СЪВЕТА
   от 16 ноември 2011 година
   относно записването от Европейския съюз на допълнителни акции в капитала на Европейската банка за възстановяване и развитие (ЕБВР) вследствие решението за увеличаване на този капитал
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз, и по-специално член 212 от него,
   като взеха предвид предложението на Европейската комисия,
   след предаване на проекта на законодателния акт на националните парламенти,
   в съответствие с обикновената законодателна процедура (1),
   като имат предвид, че:

               (1)

               Съгласно член 4, параграф 3 от Споразумението за създаване на Европейската банка за възстановяване и развитие (2) (ЕБВР) гуверньорите на ЕБВР приеха на годишното си събрание, проведено в Загреб на 14 и 15 май 2010 г., резолюции 126 (3) и 128 (4) за увеличаване на основния уставен капитал на ЕБВР с 10 милиарда евро с цел осигуряване на достатъчно капитал, позволяващ в средносрочен план да бъде поддържано подходящо ниво на дейност в държавите, в които ЕБВР осъществява своите операции, в рамките на установените ограничения.

               (2)

               Преди приемането на тези резолюции размерът на капитала на ЕБВР бе определен на 20 милиарда евро, от който Съюзът беше записал 60 000 акции, всяка от които с номинал 10 000 EUR.

               (3)

               Съгласно Резолюция 126 основният уставен капитал на ЕБВР се увеличава със 100 000 платими акции, като всеки член получава определен брой от емитираните акции, който е пропорционален на настоящия му акционерен дял и е цяло, закръглено надолу число. Платимата част от увеличения капитал се финансира чрез включването в капитала на част от свободните общи резерви на ЕБВР. Следователно настоящото решение няма пряко отражение върху бюджета на Съюза. Всички акционери на ЕБВР получават автоматично толкова платими акции, колкото съответстват на техния настоящ акционерен дял, без да се налага самите акционери да предприемат допълнителни процедурни стъпки. Съюзът е получил съответно 3 031 от новоемитираните акции, всяка от които с номинал 10 000 EUR, с което броят на притежаваните от Съюза платими акции е нараснал до 63 031.

               (4)

               Съгласно Резолюция 128 основният уставен капитал на ЕБВР следва да се увеличи с 900 000 акции с подлежащо на поискване изплащане с номинал по 10 000 EUR, които подлежат на обратно изкупуване. Всеки член следва да получи правото да запише по номинал определен брой акции с подлежащо на поискване изплащане, който е цяло число и не надхвърля 42,857 % от броя на акциите, притежавани от него непосредствено преди датата, на която увеличението на капитала породи действие. Съюзът следователно е оправомощен да запише най-много 27 013 акции с подлежащо на поискване изплащане до 31 декември 2011 г.

               (5)

               Съгласно Резолюция 128, използването на капитала на ЕБВР следва да се наблюдава съобразно четвъртия преглед на капиталовите ресурси (ПКР4) за периода 2011—2015 г. (период на ПКР4). Съветът на гуверньорите на ЕБВР би могъл през 2015 г. в рамките на ПКР4 да вземе решение, съгласно което част от неизползвания капитал с подлежащо на поискване изплащане би могла да бъде изкупена при определени условия, които да бъдат договорени през 2015 г. С Резолюция 128 Съветът на гуверньорите на ЕБВР реши, че въпросното обратно изкупуване на акции с подлежащо на поискване изплащане ще става автоматично и ще се прилага за всички членове на ЕБВР, записали одобрените с въпросната резолюция акции с подлежащо на поискване изплащане. В такъв случай Комисията ще вземе предвид и ще приложи резолюцията на гуверньорите на ЕБВР.

               (6)

               Настоящото решение следва да увеличи възможността на ЕБВР да засили дейността си в държавите, в които тя осъществява своите операции, като по този начин оказва ценна помощ на икономиките на тези държави в труден икономически период. За Съюза е целесъобразно да запише тези допълнителни акции с оглед постигане на неговите цели в областта на външноикономическите взаимоотношения и запазване на относителния му дял в правата на глас в рамките на ЕБВР.

               (7)

               Увеличаването на капитала с подлежащо на поискване изплащане, предвидено в настоящото решение, допринася за осигуряване на достъпа на ЕБВР до финансовите пазари.

               (8)

               До края на периода на ПКР4 Комисията следва да представи на Европейския парламент и на Съвета доклад, който оценява ефективността на съществуващата система на европейските публични финансови институции, насърчаващи инвестициите в Съюза и съседните държави. Този доклад следва да включва препоръки относно сътрудничеството между съответните банки и оптимизирането и координацията на техните дейности, както призовава Европейският парламент в резолюцията си от 25 март 2009 г. относно годишните доклади на Европейската инвестиционна банка и на Европейската банка за възстановяване и развитие за 2007 г. (5)

               (9)

               В държавите извън Съюза, обект на обща интервенция, ЕБВР следва да бъде насърчавана да развива сътрудничество с другите европейски публични финансови институции чрез споразумения като тристранния „меморандум за разбирателство между Европейската комисия, Европейската инвестиционна банка, съвместно с Европейския инвестиционен фонд, и Европейската банка за възстановяване и развитие по отношение на сътрудничеството извън Европейския съюз“, което дава възможност на банките да се допълват в действията си, като всяка от тях разчита на сравнителните си предимства.

               (10)

               Условното задължение, свързано с частта от записания капитал с подлежащо на поискване изплащане, се отразява в бюджета на Съюза в бюджетен ред със символичен запис 01 03 01 02: „Европейска банка за възстановяване и развитие —част от записания капитал с подлежащо на поискване изплащане“.

               (11)

               Представителите на Съюза в управителните органи на ЕБВР следва да насърчават ЕБВР да продължава да прилага най-добрите разумни банкови практики, за да може банката да запази много силната си капиталова позиция; да осъществява интервенции в области, съответстващи на ключовите цели на стратегията „Европа 2020“, с цел засилване на общата съгласуваност на политиките на Съюза в областта на външната дейност; допълнително да развие финансовите инструменти на базата на съфинансиране от бюджета на Съюза и този на ЕБВР, допринасяйки за постигането на целите на Съюза, като отчита, че това сътрудничество следва да се съпровожда от по-ефективен контрол и прозрачност на публичните средства на Съюза, както и да публикува на своя уебсайт подходяща информация относно бенефициерите, въздействието от всички свои операции на финансов посредник и оценките на проектите.

               (12)

               Гуверньорът на ЕБВР за Съюза следва да докладва ежегодно на Европейския парламент относно насърчаването на целите на Съюза, с особен акцент върху външната дейност на Съюза, както е определено в член 21 от Договора за Европейския съюз, стратегията „Европа 2020“ и значителното увеличаване на трансфера на технологии в областта на възобновяемите източници на енергия и енергийната ефективност.

               (13)

               Представителите на Съюза в управителните органи на ЕБВР следва да положат максимални усилия, за да се избегне всякаква дейност от ЕБВР в държавите, в които тя осъществява своите операции, извършвана посредством чуждестранна, несътрудничеща юрисдикция, която не налага или налага само номинални данъци, липса на ефективен обмен на информация с чуждестранни данъчни органи, както и липса на прозрачност в законодателни, правни или административни разпоредби или съгласно определението на Организацията за икономическо сътрудничество и развитие или Специалната група за финансови действия,

         ПРИЕХА НАСТОЯЩОТО РЕШЕНИЕ:
   Член 1
   Съюзът записва 27 013 допълнителни акции с подлежащо на поискване изплащане, всяка с номинал 10 000 EUR в ЕБВР съгласно Резолюция 128 на Съвета на гуверньорите, чийто текст е приложен за информация към настоящото решение.
   Член 2
   Гуверньорът на ЕБВР за Съюза депозира от името на Съюза необходимото заявление за записване на акции.
   Член 3
   Гуверньорът на ЕБВР за Съюза докладва ежегодно на Европейския парламент относно използването на капитала, мерките за гарантиране на прозрачност на операциите на ЕБВР чрез финансови посредници, начина, по който ЕБВР допринася за целите на Съюза, поемането на риск и ефективността при прилагането на ливъридж при допълнителното финансиране от частния сектор, както и сътрудничеството между Европейската инвестиционна банка (ЕИБ) и ЕБВР извън Съюза.
   Член 4
   Настоящото решение влиза в сила на третия ден след публикуването му в Официален вестник на Европейския съюз.

      Съставено в Страсбург на 16 ноември 2011 година.

            За Европейския парламент

            Председател

         J. BUZEK

            За Съвета

            Председател

         W. SZCZUKA

      (1)  Позиция на Европейския парламент от 13 октомври 2011 г. (все още непубликувана в Официален вестник) и решение на Съвета от 8 ноември 2011 г.

      (2)  ОВ L 372, 31.12.1990 г., стр. 4.

      (3)  Резолюция 126 за увеличаване на основния уставен капитал, емитиране на платими акции и плащане посредством пренасочване на чистата печалба.

      (4)  Резолюция 128 за увеличаване на основния уставен капитал, емитиране и записване на акции с подлежащо на поискване изплащане и обратно изкупуване

      (5)  ОВ C 117 Е, 6.5.2010 г., стр. 147.

      ПРИЛОЖЕНИЕ

         РЕЗОЛЮЦИЯ № 128
         Увеличаване на основния уставен капитал, емитиране и записване на акции с подлежащо на поискване изплащане и обратно изкупуване
         СЪВЕТЪТ НА ГУВЕРНЬОРИТЕ,
         като получи доклада на Съвета на директорите относно четвъртия преглед на капиталовите ресурси („ПКР4“) за периода 2011—2015 г. („периодът на ПКР4“), който преглед е изготвен в съответствие с член 5, параграф 3 от Споразумението за създаване на банката („Споразумението“),
         като взе предвид въпросния доклад и като приема изцяло неговите заключения и препоръки, включително неговите стратегически цели, предложения годишен обем на дейността от 9 милиарда евро, който за 2011 г. и 2012 г. намалява до 8,5 милиарда евро за останалия период на ПКР4, както и анализа на капиталовите изисквания;
         като достигна до заключението, че е желателно и целесъобразно основният уставен капитал да бъде увеличен с 9 милиарда евро посредством емитиране на акции с подлежащо на поискване изплащане, които да бъдат предложени на всички членове, желаещи да запишат пропорционална на настоящия си акционерен дял част, при условия, позволяващи обратното изкупуване и обезсилването на вече изкупените акции,
         като се съгласява с направените в доклада констатации, че с оглед потребностите на банката да разполага с достатъчно капитал, необходим за планираната оперативна дейност през следващите пет години, се предвижда всички годишни приходи през целия период да бъдат заделени във фонд „Резервен“, с изключение на потенциалните средства, предназначени за попълване на Специалния акционерен фонд на ЕБВР, и
         като упражнява своите правомощия по член 24, параграф 1 от Споразумението, включително правомощията си по въпроси, които са делегирани или прехвърлени на Съвета на директорите съгласно член 24, параграф 2 от Споразумението,
         РЕШИ:
         Основният уставен капитал на банката да бъде увеличен, като емитираните вследствие на увеличението акции да бъдат предоставени за записване при следните условия:
         1.   Увеличаване на основния уставен капитал

                     а)

                     на определената в точка 4, буква а) от настоящата резолюция дата на пораждане на действие основният уставен капитал на банката се увеличава с 900 000 акции с подлежащо на поискване изплащане, всяка с номинал 10 000 EUR, които подлежат на обратно изкупуване в съответствие с точка 3;

                     б)

                     в съответствие с точка 2 от настоящата резолюция всеки член получава възможност да запише определен брой от одобрените с настоящата резолюция акции с подлежащо на поискване изплащане, който е цяло, закръглено надолу число и не надхвърля 42,857 % (1) от акциите, записани от този член непосредствено преди датата на пораждане на действие на увеличението на капитала;

                     в)

                     одобрените с настоящата резолюция акции с подлежащо на поискване изплащане, които не са били записани в съответствие с точка 2 от настоящата резолюция, се предоставят на нови членове за първоначално записване и на отделни членове за специално увеличаване на записания от тях дял с решение на Съвета на гуверньорите съгласно член 5, параграфи 2 и 4 от Споразумението за създаване на банката.

               2.   Записване

                     а)

                     всеки член получава правото да запише по номинал определен брой акции с подлежащо на поискване изплащане, който е цяло число и не надхвърля 42,857 % от акциите, притежавани от този член непосредствено преди датата на която увеличението на капитала поражда действие. При всяко записване се спазват определените в настоящата резолюция условия и ред;

                     б)

                     на 30 април 2011 г. или по-рано, или на по-късна дата, но не по-късно от 31 декември 2011 г., каквато Съветът на директорите може да определи на 30 април 2011 г. или по-рано, всеки член, който желае да запише акции съгласно настоящата резолюция, подава в банката следните документи в изисквания от банката вид:

                                 i)

                                 заявление за записване на акции, по силата на което въпросният член записва посочения в това заявление брой акции с подлежащо на поискване изплащане;

                                 ii)

                                 декларация, съгласно която въпросният член надлежно е предприел всички необходими законови и други вътрешни действия, които му позволяват да участва в такова записване; и

                                 iii)

                                 декларация, съгласно която въпросният член поема ангажимент да предоставя на банката информация относно тези действия при поискване;

                     в)

                     заявлението за записване на акции поражда действие и съответното записване на акции се счита за осъществено на датата, на която увеличението на капитала поражда действие или на датата, на която банката уведомява записващия член, че подадените от него съгласно точка 2, буква б) от настоящата резолюция документи удовлетворяват банката, ако последната дата е по-късна;

                     г)

                     ако до настъпването на датата, на която увеличението на капитала поражда действие, не са били подадени изискваните от банката документи за записване на посочената в точка 4, буква а) от настоящата резолюция съвкупна стойност на акциите, Съветът на директорите може по своя преценка да постанови, че вече подадените от членовете заявления за записване на акции и съответните записвания на акции пораждат незабавно действие независимо от останалите разпоредби от настоящата резолюция, при условие че според Съвета на директорите това действие е от най-добър оперативен интерес за банката и че съвкупната стойност на вече подадените заявления за записване на акции и на тези, които се очаква да бъдат подадени в обозримо бъдеще, по преценка на Съвета на директорите е достатъчно близо до посочената в точка 4, буква а) съвкупна стойност на акциите.

               3.   Обратно изкупуване

                     а)

                     обратното изкупуване на одобрените с настоящата резолюция акции с подлежащо на поискване изплащане се осъществява от банката, без разходи за нея, след изтичането на периода на ПКР4 в зависимост от и както е предвидено в следващите разпоредби на настоящата точка 3;

                     б)

                     в зависимост от останалите разпоредби на настоящата точка 3 всички или част от акциите с подлежащо на поискване изплащане се изкупуват в деня, веднага следващ годишното събрание през 2016 г., като броят на акциите, които следва да бъдат изкупени обратно, се изчислява по договорена формула („договорената формула“) въз основа на капитал с подлежащо на поискване изплащане, който не е използван към края на периода на ПКР4, спрямо задължителния праг за използване на капитала от 87 %. За целите на изчислението въпросният неизползван капитал с подлежащо на поискване изплащане е равен на по-малката от двете стойности — 9 000 000 000 EUR и ((87 % от A) – Б), където:

                                 i)

                                 А е съвкупната стойност на необезценения записан капитал, резервите и средствата във фонд „Резервен“ към края на периода на ПКР4; и

                                 ii)

                                 Б е съвкупната стойност на оперативните активи на банката към края на периода на ПКР4;

                           Броят на акциите, които следва да бъдат изкупени обратно според договорената формула, е равен на тази стойност, разделена на номинала на акциите (10 000 EUR) (2).

                     в)

                     при всяко обратно изкупуване на акции, извършено съгласно настоящата резолюция, се спазва условието, че след всяко обратно изкупуване всички приложими разпоредби на споразумението продължават да се спазват (например: спазени са предвидените в член 12 коефициенти; не са използвани акции с подлежащо на поискване изплащане за покриване на задълженията на банката (член 6, параграф 4 и член 17 от Споразумението); не е било взето решение за преустановяване на дейността на банката (член 41 и член 42, параграф 2 от Споразумението);

                     г)

                     през периода, непосредствено предхождащ годишното събрание през 2015 г.:

                                 i)

                                 въз основа на наличните данни за 2011—2014 г. и на реалистичните предвиждания за 2015 г. ръководството на банката изготвя оценка на финансовото състояние на банката и на икономическите условия, които се очаква да доминират до края на периода на ПКР4, включващи по-специално развитието на икономическите резултати, инвестициите, националните банкови системи и международните капиталови пазари, и след това провежда съответните консултации със Съвета на директорите;

                                 ii)

                                 президентът предоставя на Съвета на директорите проект на доклад, предназначен за Съвета на гуверньорите, заедно с двете проекторезолюции, описани по-долу;

                                 iii)

                                 в първата резолюция се определя броят на акциите с подлежащо на поискване изплащане, които следва да бъдат изкупени, и: (x) ако съгласно договорената формула липсва неизползван капитал с подлежащо на поискване изплащане, в резолюцията се отбелязва, че съгласно договорената формула не се изкупуват обратно акции; (y) ако съгласно договорената формула съществува неизползван капитал с подлежащо на поискване изплащане и според оценката на финансовото състояние на банката и на преобладаващите икономически условия договорената формула може да се прилага без корекция, в резолюцията се отбелязва, че се изкупват обратно определен брой акции, съответстващ на максималния брой акции, който може да бъде изкупен обратно съгласно договорената формула; или (z) ако съгласно договорената формула съществува неизползван капитал с подлежащо на поискване изплащане и според оценката на финансовото състояние на банката и на преобладаващите икономически условия договорената формула не следва да се прилага, в резолюцията се отбелязва, че се изкупуват обратно определен брой акции, който е по-малък от максималния брой акции с подлежащо на поискване изплащане, който може да бъде изкупен обратно съгласно договорената формула, и може да бъде равен на нула;

                                 iv)

                                 чрез втората резолюция се определя процедурата за обратното изкупуване на акциите с подлежащо на поискване изплащане, които след изтичането на периода на ПКР4 не са били изкупени обратно в съответствие с точка 3, букви д) или е);

                                 v)

                                 независимо от разпоредбите на процедурния правилник на Съвета на гуверньорите и без да се засягат правомощията на Съвета на гуверньорите по член 24 от Споразумението, въпросът за обратното изкупуване на акциите с подлежащо на поискване изплащане се включва като точка от дневния ред на годишното събрание на Съвета на гуверньорите през 2015 г., като отчетът се внася за разглеждане, а резолюциите — за одобрение от Съвета на гуверньорите;

                     д)

                     за приемането на решение относно първата резолюция е необходимо мнозинство от всички права на глас на гласуващите членове на годишното събрание на Съвета на гуверньорите през 2015 г.; ако въпросната първа резолюция не бъде одобрена с такова мнозинство, броят на акциите с подлежащо на поискване изплащане, които следва да бъдат изкупени обратно, представлява максималният брой акции, които може да бъдат изкупени съгласно договорената формула, като във всички случаи се спазват разпоредбите на точка 3, буква е) по-долу;

                     е)

                     ако към края на периода на ПКР4 действителното финансово състояние на банката и преобладаващите икономически условия се отклоняват значително от очакваното според предвижданията, представени от ръководството на банката пред Съвета на директорите през 2015 г., се прилага идентична процедура за представяне на нова резолюция, която Съветът на гуверньорите следва да одобри със същото мнозинство по време или преди годишното събрание през 2016 г.;

                     ж)

                     ако бъде приложено решението за обратно изкупуване на определен брой акции с подлежащо на поискване изплащане съгласно точка 3, букви д) или е) по-горе, всички членове, които са записали одобрените с настоящата резолюция акции с подлежащо на поискване изплащане, предоставят на банката част или всичките свои акции, пропорционално на съответния си дял от тези акции; изкупените акции с подлежащо на поискване изплащане се обезсилват автоматично към момента на обратното изкупуване, а уставният капитал на банката се намалява съответно, без да е необходимо Съветът на гуверньорите да приема допълнителна резолюция;

                     з)

                     за приемането на решение относно втората резолюция е необходимо мнозинство от всички права на глас на гласуващите членове на годишното събрание на Съвета на гуверньорите през 2015 г.

               4.   Пораждане на действие и други разпоредби

                     а)

                     за целите на настоящата резолюция увеличението на капитала поражда действие на 30 април 2011 г. или на по-късна дата, но не по-късно от 31 декември 2011 г., каквато може да бъде определена от Съвета на директорите, на която съгласно точка 2, буква б) от настоящата резолюция са били депозирани изисканите от банката документи за записване на съвкупна стойност от най-малко 450 000 (3) акции с подлежащо на поискване изплащане;

                     б)

                     като се спазват разпоредбите на настоящата резолюция, разпоредбите на Споразумението се прилагат mutatis mutandis спрямо одобрените акции с подлежащо на поискване изплащане и извършените записвания съгласно настоящата резолюция; тези акции и свързаните с тях записвания и плащания се третират както съответно начален основен капитал на банката и свързани с него записвания и плащания.

            (Прието на 14 май 2010 г.)

         (1)  Вследствие на увеличението на платимия капитал основният уставен капитал на банката ще достигне 21 милиарда евро. Увеличението с 9 милиарда евро съответства на 42,857 % увеличение на уставния капитал; следователно, за да се запази акционерната структура, всеки акционер ще бъде оправомощен да запише най-много 42,857 % от фактическия си акционерен дял към момента на увеличението.

         (2)  Според договорената формула стойността на неизползвания капитал с подлежащо на поискване изплащане би била нула, ако оперативните активи на банката са равни или повече от 87 % от необезценения записан капитал, резервите и средствата във фонд „Резервен“.

         (3)  Това са 50 % от броя на новоодобрените акции с подлежащо на поискване изплащане.


               7.2.2008

               BG

               Официален вестник на Европейския съюз

               C 33/2

         Решение на управителния съвет на Агенцията на европейския съюз за основните права
   от 23 октомври 2007 година
   относно условията и правилата за провеждане на вътрешни разследвания във връзка с борбата с измамите, корупцията и всякаква незаконна дейност, която уврежда интересите на Общностите
   (2008/C 33/03)
   УПРАВИТЕЛНИЯТ СЪВЕТ НА АГЕНЦИЯТА НА ЕВРОПЕЙСКИЯ СЪЮЗ ЗА ОСНОВНИТЕ ПРАВА,
   като взе предвид Регламент (ЕО) № 168/2007 на Съвета от 15 февруари 2007 г. за създаване на Агенция на Европейския съюз за основните права,
   като има предвид, че:

               (1)

               Регламент (ЕО) № 1073/1999 на Европейския парламент и на Съвета (1) и Регламент (Евратом) № 1074/1999 на Съвета (2) относно разследванията, провеждани от Европейската служба за борба с измамите, предвиждат службата да образува и провежда административни разследвания в институциите, органите, службите и агенциите, които са създадени със или въз основа на Договора за ЕО или Договора за Евратом.

               (2)

               Отговорността на Европейската служба за борба с измамите във вида, в който тя е създадена от Комисията, надхвърля пределите на защитата на финансовите интереси и включва всички дейности, които са свързани с необходимостта от опазване на интересите на Общността срещу неправомерно поведение, което би могло да доведе до образуване на административно или наказателно производство.

               (3)

               Следва да се разшири обхватът на борбата с измамите и да се подобри нейната ефективност чрез използване на придобития опит в областта на административните разследвания.

               (4)

               Поради това, въз основа на административната им автономия, всички институции, органи, служби и агенции следва да поверят на службата задачата да провежда вътрешни административни разследвания с оглед изясняването на сериозни обстоятелства, свързани с изпълнението на служебни задължения, които могат да съставляват неизпълнение на задълженията на длъжностните лица и служителите на Общностите, посочени в член 11, член 11, буква a), член 12, буква б), член 13, член 16 и член 17 от Правилника за длъжностните лица и за условията за работа на други служители на Европейските общности (наричан по-нататък „правилникът на служителите“), които увреждат интересите на тези Общности и могат да доведат до образуването на дисциплинарно или наказателно производство, в зависимост от случая, или тежка простъпка съгласно член 22 и член 22, буква а) от правилника, или неизпълнение съгласно член 86 от правилника, или неизпълнение на аналогични задължения на членовете, ръководителите или служителите на институциите, органите, службите и агенциите на Общностите, чиято дейност не се урежда от правилника на служителите.

               (5)

               Тези разследвания следва да се провеждат при пълно съблюдаване на съответните разпоредби на Договорите за създаване на Европейските общности, по-конкретно на Протокола за привилегиите и имунитетите, и на текстовете за тяхното прилагане, както и на разпоредбите на правилника.

               (6)

               Тези разследвания следва да се провеждат при еднакви условия във всички институции, органи, служби и агенции на Общността; като имат предвид, че възлагането на тази задача на службата не трябва да оказва влияние върху собствените отговорности на институциите, органите, службите или агенциите и по никакъв начин не трябва да намалява правната закрила на заинтересованите лица,

         РЕШИ:
   1.   Задължение за сътрудничество със службата
   Директорът, службите и всички ръководители, длъжностни лица или служители на Агенцията на Европейския съюз за основните права (наричана по-нататък „агенцията“), както и членовете на персонала, чиято дейност не се урежда от правилника на служителите, са длъжни изцяло да сътрудничат на служителите от службата и да им оказват необходимото съдействие за разследването. За целта те предоставят на служителите от службата всякаква полезна информация и пояснения.
   Без да се нарушават съответните разпоредби на Договорите за създаване на Европейските общности, по-конкретно на протокола за привилегиите и имунитетите, и на текстовете за тяхното прилагане, членовете на управителния съвет на агенцията оказват пълно сътрудничество на службата.
   2.   Задължение за предоставяне на информация
   Всяко длъжностно лице или служител на агенцията, който узнае за фактически данни, от които може да се направи предположение за евентуално наличие на случаи на измама, корупция или всякаква друга незаконна дейност, която уврежда интересите на Общностите, или за сериозни обстоятелства, свързани с изпълнението на служебни задължения, които могат да съставляват неизпълнение на задълженията на длъжностните лица и служителите на Общностите, които могат да доведат до образуването на дисциплинарни или наказателни производства, в зависимост от случая, или до неизпълнение на аналогични задължения на членовете, ръководителите или служителите, чиято дейност не се урежда от правилника, незабавно информират своя началник на звено или директора на агенцията, в зависимост от конкретния случай, или ако преценят за целесъобразно, директно службата.
   Председателят на управителния съвет, директорът или ръководителите на агенцията незабавно предават на службата всички фактически данни, които са им известни и от които може да се направи предположение за наличието на посочените в параграф първи нередности.
   Ръководителите, длъжностните лица или служителите на агенцията, както и членовете на персонала, чиято дейност не се урежда от правилника, по никакъв начин не трябва да стават обекти на несправедливо или дискриминационно отношение вследствие на това, че са съобщили информацията по параграф първи и втори.
   Членовете на управителния съвет, които узнаят за факти като посочените в параграф първи, информират председателя на управителния съвет или, ако преценят за целесъобразно, директно службата.
   3.   Съдействие от службата за сигурност/съответното длъжностно лице
   По искане на директора на службата, службата за сигурност на агенцията или съответното длъжностно лице оказва съдействие на службата при практическото провеждане на разследванията.
   4.   Информиране на заинтересованото лице
   При установяване на данни за възможно участие на член на персонала, ръководител, длъжностно лице или служител, както и на членове на персонала, чиято дейност не се урежда от правилника, заинтересованото лице се информира бързо, ако това не би навредило на разследването. Във всеки случай след приключване на разследването не могат да се правят заключения с позоваване на името на член на персонала, ръководител, длъжностно лице или служител, както и членове на персонала, чиято дейност не се урежда от правилника на служителите на агенцията, без заинтересованото лице да е имало възможност да изрази становището си по всички факти, които го касаят. Заключенията се правят с позоваване на това становище.
   В случаите, при които за целите на разследването е необходимо да се запази пълна тайна и при които се изисква използването на следствени процедури, попадащи в сферата на компетентност на национален съдебен орган, със съгласието на председателя на управителния съвет или съответно на директора на агенцията може да се отложи спазването на задължението за покана на членаа на персонала, ръководителя, длъжностното лице или служителя на агенцията, както и член на персонала, чиято дейност не се урежда от правилника, да представи становището си. В такива случаи не може да започне дисциплинарно производство, преди на заинтересованото лице да бъде дадена възможност за коментар.
   5.   Информация за прекратяване на разследването, без да се предприемат по-нататъшни действия
   Ако след провеждането на вътрешно разследване не може да се повдигне обвинение срещу съответния член на персонала, ръководител, длъжностно лице или служител на агенцията, както и член на персонала, чиято дейност не се урежда от правилника, касаещото го вътрешно разследване се прекратява, без да се предприемат по-нататъшни действия, с решение на директора на службата, който писмено информира за това заинтересованото лице. Заинтересованото лице може да поиска това решение да бъде записано в личното му досие.
   6.   Снемане на имунитет
   Всяко искане от национален полицейски или съдебен орган за снемане на имунитета срещу съдебно преследване на ръководител, длъжностно лице или служител на агенцията, както и член на персонала, чиято дейност не се урежда от правилника, във връзка с евентуални случаи на измама, корупция или всякаква друга незаконна дейност, се изпраща до директора на службата за становище. Ако искането за снемане на имунитет касае член на управителния съвет на агенцията, службата се информира за това.
   7.   Дата на влизане в сила
   Настоящото решение влиза в сила от датата на публикуването му в Официален вестник на Европейския съюз.

      Виена, 23 октомври 2007 г.

         Anastasia CRICKLEY

            Председател на управителния съвет на Агенцията на Европейския съюз за основните права

      (1)  ОВ L 136 от 31.5.1999 г., стр. 1.

      (2)  ОВ L 136 от 31.5.1999 г., стр. 8.


title: Решение (ЕС) 2017/1361 на Европейската централна банка от 18 май 2017 година за изменение на Решение (ЕС) 2015/5 относно изпълнението на програмата за закупуване на обезпечени с активи ценни книжа (ЕЦБ/2017/15)

text:
                  21.7.2017

                  BG

                  Официален вестник на Европейския съюз

                  L 190/24

            РЕШЕНИЕ (ЕС) 2017/1361 НА ЕВРОПЕЙСКАТА ЦЕНТРАЛНА БАНКА
      от 18 май 2017 година
      за изменение на Решение (ЕС) 2015/5 относно изпълнението на програмата за закупуване на обезпечени с активи ценни книжа (ЕЦБ/2017/15)
      УПРАВИТЕЛНИЯТ СЪВЕТ НА EВРОПЕЙСКАТА ЦЕНТРАЛНА БАНКА,
      като взе предвид Договора за функционирането на Европейския съюз, и по-специално член 127, параграф 2, първо тире от него,
      като взе предвид Устава на Европейската система на централните банки и на Европейската централна банка, и по-специално член 12.1, втора алинея във връзка с член 3.1, първо тире и член 18.1 от него,
      като има предвид, че:

                  (1)

                  С Решение (ЕС) 2015/5 на Европейската централна банка (EЦБ/2014/45) (1) беше създадена програмата за закупуване на обезпечени с активи ценни книжа (ПЗОАЦК). Заедно с третата програма за закупуване на обезпечени облигации, програмата за закупуване на активи на публичния сектор на вторичните пазари и програмата за закупуване от корпоративния сектор ПЗОАЦК е част от разширената програма за закупуване на активи (ПЗА). С ПЗА се цели да се подобри допълнително трансмисията на паричната политика, да се улесни предоставянето на кредити за икономиката на еврозоната, да се облекчат условията за заемане на средства от домакинствата и фирмите и да се допринесе за това темпът на инфлацията да се доближи в средносрочен план до нива под, но близо до 2 % в съответствие с основната цел на Европейската централна банка (ЕЦБ) да поддържа ценова стабилност.

                  (2)

                  Постигането на единна парична политика, включително чрез ПЗА, налага дефинирането на средствата, инструментите и процедурите, които Евросистемата следва да използва при осъществяването на тази политика, по един и същ начин във всички държави членки, чиято парична единица е еврото.

                  (3)

                  На 22 март 2017 г. Управителният съвет реши да уточни правилата, които се прилагат спрямо обезпечените с активи ценни книжа (ОАЦК), инициирани от субекти за ликвидация, за да гарантира последователното им третиране в паричната политика на Евросистемата чрез ПЗА.

                  (4)

                  Поради това Решение (ЕС) 2015/5 (ЕЦБ/2014/45) следва да бъде съответно изменено,

            ПРИЕ НАСТОЯЩОТО РЕШЕНИЕ:
      Член 1
      Изменение
      В член 2 от Решение (ЕС) 2015/5 (ЕЦБ/2014/45) се добавя следната точка 11:

                     „11)

                     Инициираторът или администраторът на ОАЦК не е субект, публична или частна собственост: а) чиято основна цел е постепенната продажба на активите му и прекратяването на дейността му; или б) който е субект за управление или разпродажба на активи, създаден с цел да поддържа реорганизации и/или преструктурирания във финансовия сектор, включително дружествата за управление на активи, създадени в резултат от действие по преструктуриране под формата на прилагането на инструмент за обособяване на активи съгласно член 26 от Регламент (ЕС) № 806/2014 на Европейския парламент и на Съвета (*1) или националното законодателство за транспониране на член 42 от Директива 2014/59/ЕС на Европейския парламент и на Съвета (*2).

      Член 2
      Влизане в сила
      Настоящото решение влиза в сила на 21 юли 2017 г.

         Съставено във Франкфурт на Майн на 18 май 2017 година.

               За Управителния съвет на ЕЦБ

               Председател на ЕЦБ

            Mario DRAGHI

         (1)  Решение (ЕС) 2015/5 на Европейската централна банка от 19 ноември 2014 г. относно изпълнението на програмата за закупуване на обезпечени с активи ценни книжа (ЕЦБ/2014/45) (ОВ L 1, 6.1.2015 г., стр. 4).


title: 2014/126/ОВППС: Решение на Комитета по политика и сигурност Оперативен център на ЕС/1/2014 от 27 февруари 2014 година относно назначаването на ръководител на Оперативния център на ЕС за мисиите и операцията по линия на общата политика за сигурност и отбрана в региона на Африканския рог

text:
               11.3.2014

               BG

               Официален вестник на Европейския съюз

               L 70/27

      РЕШЕНИЕ НА КОМИТЕТА ПО ПОЛИТИКА И СИГУРНОСТ
      ОПЕРАТИВЕН ЦЕНТЪР НА ЕС/1/2014
   от 27 февруари 2014 година
   относно назначаването на ръководител на Оперативния център на ЕС за мисиите и операцията по линия на общата политика за сигурност и отбрана в региона на Африканския рог
   (2014/126/ОВППС)
   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 38, трета алинея от него,
   като взе предвид Решение 2012/173/ОВППС на Съвета от 23 март 2012 г. относно задействането на Оперативния център на ЕС за мисиите и операцията по линия на общата политика за сигурност и отбрана в региона на Африканския рог (1), и по-специално член 3 от него,
   като има предвид, че:

               (1)

               По силата на член 3, параграф 1 от Решение 2012/173/ОВППС капитан (ВМС) Ad VAN DER LINDE беше назначен за ръководител на Оперативния център на ЕС до 23 март 2014 г.

               (2)

               С Решение 2013/725/ОВППС (2) Съветът измени Решение 2012/173/ОВППС. В съответствие с член 3, параграф 1а от Решение 2012/173/ОВППС Комитетът по политика и сигурност е упълномощен, в съответствие с член 38 от Договора, да взема решения относно назначаването на следващите ръководители на Оперативния център на ЕС.

               (3)

               На 28 ноември 2013 г. Испания предложи капитан (ВМС) Francisco CORNAGO за нов ръководител на Оперативния център на ЕС, който да замени капитан (ВМС) Ad VAN DER LINDE.

               (4)

               На 19 декември 2013 г. Военният комитет на ЕС постигна съгласие да препоръча на Комитета по политика и сигурност да назначи капитан (ВМС) Francisco CORNAGO за ръководител на Оперативния център на ЕС,

         ПРИЕ НАСТОЯЩОТО РЕШЕНИЕ:
   Член 1
   Капитан (ВМС) Francisco CORNAGO се назначава за ръководител на Оперативния център на ЕС за мисиите и операцията по линия на общата политика за сигурност и отбрана в региона на Африканския рог, считано от 24 март 2014 г.
   Член 2
   Настоящото решение влиза в сила на 24 март 2014 г.

      Съставено в Брюксел на 27 февруари 2014 година.

            За Комитета по политика и сигурност

            Председател

         W. STEVENS

      (1)  ОВ L 89, 27.3.2012 г., стр. 66.

      (2)  Решение 2013/725/ОВППС на Съвета от 9 декември 2013 г. за изменение и удължаване на срока на действие на Решение 2012/173/ОВППС относно задействането на Оперативния център на ЕС за мисиите и операцията по линия на общата политика за сигурност и отбрана в региона на Африканския рог (OB L 329, 10.12.2013 г., стр. 39).


title: Решение (ОВППС) 2017/1194 на Съвета от 4 юли 2017 година за изменение на Решение 2013/354/ОВППС относно полицейската мисия на Европейския съюз за палестинските територии (EUPOL COPPS)

text:
               5.7.2017

               BG

               Официален вестник на Европейския съюз

               L 172/13

         РЕШЕНИЕ (ОВППС) 2017/1194 НА СЪВЕТА
   от 4 юли 2017 година
   за изменение на Решение 2013/354/ОВППС относно полицейската мисия на Европейския съюз за палестинските територии (EUPOL COPPS)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 42, параграф 4 и член 43, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 3 юли 2013 г. Съветът прие Решение 2013/354/ОВППС (1), с което срокът на мисия EUPOL COPPS беше удължен, считано от 1 юли 2013 г.

               (2)

               На 7 юли 2016 г. Съветът прие Решение (ОВППС) 2016/1108 (2) за изменение на Решение 2013/354/ОВППС и удължаване на срока му на действие от 1 юли 2016 г. до 30 юни 2017 г.

               (3)

               Предвид резултатите от стратегическия преглед на EUPOL COPPS срокът на мисията следва да се удължи с още 12 месеца до 30 юни 2018 г.

               (4)

               Поради това Решение 2013/354/ОВППС следва да бъде съответно изменено.

               (5)

               EUPOL COPPS ще се провежда в обстановка, която може да се влоши и да възпрепятства постигането на целите на външната дейност на Съюза, установени в член 21 от Договора,

         ПРИЕ НАСТОЯЩОТО РЕШЕНИЕ:
   Член 1
   Решение 2013/354/ОВППС се изменя, както следва:

               1)

               В член 12, параграф 1 се добавя следната алинея:
               „Референтната сума, предназначена за покриване на разходите, свързани с EUPOL COPPS за периода от 1 юли 2017 г. до 30 юни 2018 г., е в размер на 12 372 000 EUR.“;

               2)

               В член 15 трета алинея се заменя със следното:
               „Срокът му на действие изтича на 30 юни 2018 г.“

         Член 2
   Настоящото решение влиза в сила в деня на приемането му.
   Прилага се от 1 юли 2017 г.

      Съставено в Брюксел на 4 юли 2017 година.

            За Съвета

            Председате

         M. MAASIKAS

      (1)  Решение 2013/354/ОВППС на Съвета от 3 юли 2013 г. относно полицейската мисия на Европейския съюз за палестинските територии (EUPOL COPPS) (ОВ L 185, 4.7.2013 г., стр. 12).

      (2)  Решение (ОВППС) 2016/1108 на Съвета от 7 юли 2016 г. за изменение на Решение 2013/354/ОВППС относно полицейската мисия на Европейския съюз за палестинските територии (EUPOL COPPS) (ОВ L 183, 8.7.2016 г., стр. 65).


title: Решение (ЕС) 2015/1650 на Европейския парламент от 29 април 2015 година относно приключването на сметките на Европейския център за профилактика и контрол върху заболяванията за финансовата 2013 година

text:
               30.9.2015

               BG

               Официален вестник на Европейския съюз

               L 255/217

      РЕШЕНИЕ (ЕС) 2015/1650 НА ЕВРОПЕЙСКИЯ ПАРЛАМЕНТ
      от 29 април 2015 година
      относно приключването на сметките на Европейския център за профилактика и контрол върху заболяванията за финансовата 2013 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Европейския център за профилактика и контрол върху заболяванията за финансовата 2013 година,

                  —

                  като взе предвид доклада на Сметната палата относно годишните отчети на Европейския център за профилактика и контрол върху заболяванията за финансовата 2013 година, придружен от отговорите на Центъра (1),

                  —

                  като взе предвид декларацията за достоверност (2) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2013 година съгласно член 287 от Договора за функционирането на Европейския съюз,

                  —

                  като взе предвид препоръката на Съвета от 17 февруари 2015 г. относно освобождаването от отговорност на Центъра във връзка с изпълнението на бюджета за финансовата 2013 година (05304/2015 — C8-0054/2015),

                  —

                  като взе предвид член 319 от Договора за функционирането на ЕС,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим към общия бюджет на Европейските общности (3),

                  —

                  като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (4), и по-специално член 208 от него,

                  —

                  като взе предвид Регламент (ЕО) № 851/2004 на Европейския парламент и на Съвета от 21 април 2004 г. за създаване на Европейски център за профилактика и контрол върху заболяванията (5), и по-специално член 23 от него,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 година относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (6),

                  —

                  като взе предвид Делегиран регламент (ЕС) № 1271/2013 на Комисията от 30 септември 2013 г. относно рамковия Финансов регламент за органите, посочени в член 208 от Регламент (ЕС, Евратом) № 966/2012 на Европейския парламент и на Съвета (7), и по-специално член 108 от него,

                  —

                  като взе предвид член 94 и приложение V към своя правилник,

                  —

                  като взе предвид доклада на комисията по бюджетен контрол и становището на комисията по околна среда, обществено здраве и безопасност на храните (A8-0069/2015),

         1.

            Констатира, че окончателните годишни отчети на Европейския център за профилактика и контрол върху заболяванията са приложени към доклада на Сметната палата.

         2.

            Одобрява приключването на сметките на Европейския център за профилактика и контрол върху заболяванията за финансовата 2013 година.

         3.

            Възлага на своя председател да предаде настоящото решение на директора на Европейския център за профилактика и контрол върху заболяванията, на Съвета, Комисията и Сметната палата и да осигури публикуването му в Официален вестник на Европейския съюз (серия L).

               Председател

            Martin SCHULZ

               Генерален секретар

            Klaus WELLE

         (1)  ОВ C 442, 10.12.2014 г., стр. 123.

         (2)  Вж. бележка под линия 1.

         (3)  ОВ L 248, 16.9.2002 г., стр. 1.

         (4)  ОВ L 298, 26.10.2012 г., стр. 1.

         (5)  ОВ L 142, 30.4.2004 г., стр. 1.

         (6)  ОВ L 357, 31.12.2002 г., стр. 72.

         (7)  ОВ L 328, 7.12.2013 г., стр. 42.


title: Решение на Съвета от 5 април 2001 година относно сключването от Европейската общност на Конвенцията за уеднаквяване на някои правила за международния въздушен превоз (Конвенцията от Монреал)

text:
Важна правна забележка

|

32001D0539

Официален вестник n° L 194 , 18/07/2001 стр. 0038 - 0038 специално чешко издание глава 07 том 005 стр. 491  - 491 специално испанско издание глава 07 том 005 стр. 491  - 491 специално унгарско издание глава 07 том 005 стр. 491  - 491 специално литвийско издание глава 07 том 005 стр. 491  - 491 LV.ES глава 07 том 005 стр. 491  - 491 MT.ES глава 07 том 005 стр. 491  - 491 PL.ES глава 07 том 005 стр. 491  - 491 SK.ES глава 07 том 005 стр. 491  - 491 специално словенско издание глава 07 том 005 стр. 491  - 491

		20010405Решение на Съветаот 5 април 2001 годинаотносно сключването от Европейската общност на Конвенцията за уеднаквяване на някои правила за международния въздушен превоз (Конвенцията от Монреал)(2001/539/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност и по-специално член 80, параграф 2 от него във връзка с първото изречение от първа алинея на член 300, параграф 2 и първа алинея на член 300, параграф 3 от него,като взе предвид предложението на Комисията [1],като взе предвид становището на Европейския парламент [2],като има предвид, че:(1) За въздушните превозвачи на Европейската общност е полезно да извършват дейност при уеднаквени и ясни правила във връзка с тяхната отговорност за вреди, както и тези правила да бъдат същите като тези, които се прилагат за превозвачите от трети страни.(2) Общността взе участие в Международната дипломатическа конференция по въздушно право, проведена в Монреал от 10 до 28 май 1999 г., която доведе до приемането на Конвенцията за уеднаквяване на някои правила за международния въздушен превоз (Конвенцията от Монреал) и Общността подписа горепосочената конвенция на 9 декември 1999 г.(3) Организации за регионална икономическа интеграция, които имат компетенции по отношение на определени въпроси, уредени от Конвенцията от Монреал, могат да бъдат страни по нея.(4) Общността и нейните държави-членки си разпределят компетенциите по въпроси, уредени от Конвенцията от Монреал, и следователно е необходимо те да я ратифицират едновременно, за да се гарантира и пълно прилагане на нейните разпоредби в границите на Европейския съюз,РЕШИ:Член 1С настоящото, Конвенцията за уеднаквяване на някои правила за международния въздушен превоз ("Конвенцията от Монреал") се одобрява от името на Европейската общност.Текстът на Конвенцията е приложен към настоящото решение.Член 2Председателят на Съвета депозира от името на Европейската общност акта, предвиден в член 53, параграф 3 от Конвенцията от Монреал в Международната организация на гражданската авиация, заедно с декларация за компетенции.Актът ще бъде депозиран едновременно с ратификационните актове на всички държави-членки.Съставено в Люксембург на 5 април 2001 година.За СъветаПредседателB. Rosengren[1] ОВ С 337 Е, 28.11.2000 г., стр. 225.[2] Становище от 16 януари 2001 г. (все още непубликувано в Официален вестник).--------------------------------------------------


title: Решение (ОВППС) 2015/882 на Съвета от 8 юни 2015 година за изменение на Решение 2014/932/ОВППС относно ограничителни мерки с оглед на положението в Йемен

text:
               9.6.2015

               BG

               Официален вестник на Европейския съюз

               L 143/11

         РЕШЕНИЕ (ОВППС) 2015/882 НА СЪВЕТА
   от 8 юни 2015 година
   за изменение на Решение 2014/932/ОВППС относно ограничителни мерки с оглед на положението в Йемен
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като има предвид, че:

               (1)

               На 18 декември 2014 г. Съветът прие Решение 2014/932/ОВППС (1).

               (2)

               На 14 април 2015 г. Съветът за сигурност на ООН прие Резолюция 2216 (2015), с която, inter alia, се налага оръжейно ембарго на Ali Abdullah Saleh, Abdullah Yahya Al Hakim, Abd Al-Khaliq Al-Huthi и всички лица и образувания, посочени от Комитета, създаден съгласно параграф 19 от Резолюция 2140 (2014) на Съвета за сигурност на ООН (ССООН). Това не засяга общата забрана за предоставяне на икономически ресурси, пряко или непряко, на или в полза на посочените лица или образувания.

               (3)

               Освен това в Резолюция 2216 (2015) на ССООН се подчертава, че сред актовете, застрашаващи мира, сигурността и стабилността на Йемен, може да се включат и нарушения на оръжейното ембарго или възпрепятстване на доставките на хуманитарна помощ за Йемен, или достъпа до, или разпределянето на хуманитарната помощ в Йемен.

               (4)

               В Резолюция 2216 (2015) на ССООН се посочват още две лица, спрямо които се прилагат ограничителните мерки, наложени с параграфи 11 и 15 от Резолюция 2140 (2014) на ССООН.

               (5)

               Решение 2014/932/ОВППС следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Решение 2014/932/ОВППС се изменя, както следва:

               1)

               Член 1 се преномерира на член 2а и в параграф 1 се добавя следната буква:

                           „г)

                           действия, които нарушават оръжейното ембарго или възпрепятстват предоставянето на хуманитарна помощ на Йемен, или достъпа до, или разпределянето на хуманитарна помощ в Йемен.“

                     ;

               2)

               Член 2 се преномерира на член 2б и в параграф 1 се добавя следната буква:

                           „г)

                           действия, които нарушават оръжейното ембарго или възпрепятстват предоставянето на хуманитарна помощ на Йемен, или достъпа до, или разпределянето на хуманитарна помощ в Йемен.“

                     ;

               3)

               В член 2б, параграф 5, позоваването на „член 2, параграф 1“ се заменя с позоваване на „параграф 1“;

               4)

               Вмъкват се следните членове:
               „Член 1
               1.   Забраняват се пряката или непряката продажба, доставката, трансферът и износът на оръжия и свързани с тях материали от всякакъв вид, включително оръжия и боеприпаси, военни транспортни средства и оборудване, паравоенно оборудване и резервни части за тях, за или в полза на лицата и образуванията, посочени от Съвета за сигурност на ООН или от Комитета, създаден съгласно параграф 19 от Резолюция 2140 (2014) на ССООН, както и на лицата действащи от тяхно име или под тяхно ръководство в Йемен, от граждани на държавите-членки или от територията на държавите-членки, или чрез използване на плавателни съдове, плаващи под техен флаг, или чрез техни въздухоплавателни средства, независимо дали същите са с произход от територията на държавите-членки или не.
               Лицата и образуванията, посочени в настоящия параграф, са изброени в приложението към настоящото решение.
               2.   Забранява се:

                           а)

                           предоставянето на техническа помощ, обучение или друг вид подпомагане, включително осигуряването на въоръжен наемен персонал, във връзка с военни дейности и с доставянето, производството, поддържането и използването на оръжия и свързани с тях материали от всякакъв вид, включително оръжия и боеприпаси, военни транспортни средства и оборудване, паравоенно оборудване и резервни части за тях, пряко или непряко на физически или юридически лица, образувания или органи, посочени в параграф 1;

                           б)

                           предоставянето на финансиране и финансова помощ за военни дейности, включително по-специално предоставяне на безвъзмездни средства, заеми и застраховане на експортни кредити, както и застраховане и презастраховане за всякакъв вид продажби, доставки, трансфер или износ на оръжия и свързани с тях материали, или за предоставянето на свързана с тях техническа или друга помощ, пряко или непряко, на физически или юридически лица, образувания или органи, посочени в параграф 1.

                     Член 2
               1.   Държавите-членки правят проверки съгласно националните си органи и законодателство и съгласно международното право, по-специално морското право и съответните международни споразумения в областта на гражданското въздухоплаване, на всички товари за Йемен на своя територия, в това число своите морски пристанища и летища, ако имат информация, която дава достатъчно основания да се смята, че товарът съдържа изделия, чиято доставка, продажба, трансфер или износ са забранени съгласно настоящото решение.
               2.   При откриване на изделия, чиято доставка, продажба, трансфер или износ са забранени съгласно настоящото решение, държавите-членки ги конфискуват и ги неутрализират, включително като ги унищожат, направят употребата им невъзможна, складират или прехвърлят към държава, различна от държавата на произход или местоназначение, с цел неутрализирането им.
               3.   Държавите-членки представят своевременно на Комитета по санкциите първоначален писмен доклад относно посочената в параграф 1 проверка, в който се включват по-специално основанията за проверките, резултатите от тях, информация за оказано или неоказано сътрудничество и за евентуалното наличие или липса на забранени изделия. Освен това в рамките на 30 дни държавите-членки представят на Комитета по санкциите следващ писмен доклад, в който се включват данни, имащи отношение към проверката, конфискацията и неутрализирането, както и съответните подробни данни за трансфера, включително описание на изделията, произхода и местоназначението им, когато тази информация не е била включена в първоначалния писмен доклад.“

         Член 2
   Приложението към Решение 2014/932/ОВППС се изменя, както е посочено в приложението към настоящото решение.
   Член 3
   Настоящото решение влиза в сила в деня на публикуването му в Официален вестник на Европейския съюз.

      Съставено в Люксембург на 8 юни 2015 година.

            За Съвета

            Председател

         D. REIZNIECE-OZOLA

      (1)  Решение 2014/932/ОВППС на Съвета от 18 декември 2014 г. относно ограничителни мерки с оглед на положението в Йемен (ОВ L 365, 19.12.2014 г., стр. 147).

      ПРИЛОЖЕНИЕ

                  I.

                  Заглавието на приложението към Решение 2014/932/ОВППС се заменя със следното:

                     „Списък на лицата и образуванията, посочени в член 1, параграф 1, член 2а, параграф 1 и член 2б, параграфи 1 и 2“
                  .

                  II.

                  Следните вписвания се добавят към списъка, поместен в приложението към Решение 2014/932/ОВППС:
                  „4.   Abdulmalik al-Houthi

                     Друга информация: Лидер на йеменското движение „Хути“. Участвал е в действия, застрашаващи мира, сигурността или стабилността на Йемен. Дата на посочване от ООН:14.4.2015 г.

                     Допълнителни сведения от описателното обобщение на основанията за включване в списъка, предоставено от Комитета по санкциите:

                  Abdul Malik al-Houthi е лидер на група, участвала в действия, които застрашават мира, сигурността или стабилността на Йемен.
                  През септември 2014 г. силите на хутите превземат Сана и през януари 2014 г. правят опит едностранно да заменят законното правителство на Йемен с незаконен правителствен орган, доминиран от хутите. Al-Houthi застава начело на йеменското движение „Хути“ през 2004 г., след смъртта на брат си Hussein Badredden al-Houthi. Като лидер на групата al-Houthi многократно е заплашвал йеменските власти с още размирици, ако не изпълнят исканията му да задържат президента Hadi, министър-председателя и ключови членове на кабинета. Впоследствие Hadi успява да избяга в Аден. Тогава хутите започват друга офанзива към Аден, подпомагани от военни части, верни на бившия президент Saleh и сина му Ahmed Ali Saleh.
                  5.   Ahmed Ali Abdullah Saleh

                     Друга информация: Има ключова роля за подпомагане на военната експанзия на хутите. Участвал е в действия, застрашаващи мира, сигурността или стабилността на Йемен. Ahmed Saleh е син на бившия президент на Република Йемен Ali Abdullah Saleh. Дата на посочване от ООН:14.4.2015 г.

                     Допълнителни сведения от описателното обобщение на основанията за включване в списъка, предоставено от Комитета по санкциите:

                  С действията си Ahmed Ali Saleh цели да разклати властта на президента Hadi, да осуети опитите му за реформа на военните и да възпрепятства мирния преход на Йемен към демокрация. Saleh има ключова роля за подпомагане на военната експанзия на хутите. От средата на февруари 2013 г. Ahmed Ali Saleh е раздал хиляди нови пушки на бригадите на Републиканската гвардия и на неизвестни племенни шейхове. Оръжията първоначално са били набавени през 2010 г. и запазени, за да се купи верността на получаващите ги с цел политически ползи на по-късен етап.
                  Ahmed Ali Saleh наследява баща си — бившия президент на Република Йемен Ali Abdullah Saleh, оттеглил се от президентския пост в Йемен през 2011 г., на поста му командващ йеменската Републиканска гвардия. Малко повече от една година по-късно Saleh е освободен от този пост от президента Hadi, но запазва значително влияние сред йеменските военни, дори след като е отстранен от командването. Ali Abdullah Saleh е посочен от ООН в Резолюция 2140 на ССООН през ноември 2014 г.“


title: Решение (ЕС) 2015/1855 на Съвета от 13 октомври 2015 година относно позицията, която трябва да се заеме от Европейския съюз в рамките на Съвета по свързаните с търговията аспекти на правата върху интелектуалната собственост и на Общия съвет на Световната търговска организация по отношение на молбата на най-слабо развитите страни членки за удължаване на преходния период по член 66, параграф 1 от Споразумението за свързаните с търговията аспекти на правата върху интелектуалната собственост относно някои задължения, свързани с фармацевтичните продукти, и за освобождаване от задълженията по член 70, параграфи 8 и 9 от посоченото споразумение

text:
               16.10.2015

               BG

               Официален вестник на Европейския съюз

               L 271/33

         РЕШЕНИЕ (ЕС) 2015/1855 НА СЪВЕТА
   от 13 октомври 2015 година
   относно позицията, която трябва да се заеме от Европейския съюз в рамките на Съвета по свързаните с търговията аспекти на правата върху интелектуалната собственост и на Общия съвет на Световната търговска организация по отношение на молбата на най-слабо развитите страни членки за удължаване на преходния период по член 66, параграф 1 от Споразумението за свързаните с търговията аспекти на правата върху интелектуалната собственост относно някои задължения, свързани с фармацевтичните продукти, и за освобождаване от задълженията по член 70, параграфи 8 и 9 от посоченото споразумение
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207, параграф 4, първа алинея, във връзка с член 218, параграф 9 от него,
   като взе предвид предложението на Европейската комисия,
   като има предвид, че:

               (1)

               Съгласно член 66, параграф 1 от Споразумението за свързаните с търговията аспекти на правата върху интелектуалната собственост ТРИПС („Споразумението ТРИПС“), при надлежно мотивирана молба, постъпила от най-слабо развита страна членка, Съветът по свързаните с търговията аспекти на правата върху интелектуалната собственост („Съветът по ТРИПС“) разрешава удължаване на преходния период.

               (2)

               На 14 ноември 2001 г. в Доха Министерската конференция на Световната търговска организация прие декларацията относно Споразумението ТРИПС и общественото здраве („Декларацията от Доха“). В нея се посочва, че удължаването на преходните периоди, предвидено в член 66, параграф 1 от Споразумението ТРИПС, не засяга правото на най-слабо развитите страни членки да поискат и друго удължаване.

               (3)

               В съответствие с параграф 7 от Декларацията от Доха и с член 66, параграф 1 от Споразумението ТРИПС с решение от 27 юни 2002 г. Съветът по ТРИПС удължи до 1 януари 2016 г. преходния период, през който най-слабо развитите страни не се задължават да осигуряват патентна закрила за фармацевтичните продукти.

               (4)

               На 8 юли 2002 г. Общият съвет на СТО прие решение, тясно свързано с горепосоченото решение, с което на най-слабо развитите страни се предоставя освобождаване от задълженията за предоставяне на изключителни маркетингови права съгласно член 70, параграф 9 от Споразумението ТРИПС. Освобождаването от задълженията се прилага до 1 януари 2016 г.

               (5)

               На 23 февруари 2015 г., от името на групата на най-слабо развитите страни членки, Бангладеш поиска неограничено във времето удължаване на преходния период по член 66, параграф 1 от Споразумението ТРИПС и неограничено във времето освобождаване от задълженията, предвидени в член 70, параграфи 8 и 9 от Споразумението, докато всяка най-слабо развита страна членка продължава да се числи към най-слабо развитите страни.

               (6)

               Тъй като от 2002 г. е налице отделно освобождаване от задължения по отношение на свързаните с фармацевтичните продукти права върху интелектуалната собственост, за Съюза е целесъобразно да се съгласи с удължаването на преходния период, за да не се възпрепятства достъпът на най-слабо развитите страни членки до фармацевтични продукти.

               (7)

               Няколко членове на СТО изглежда са готови да предоставят това неограничено във времето удължаване и неограничено във времето освобождаване от задължения и поради това Съюзът следва да участва в консенсуса в съответствие със своята трайна подкрепа на декларацията от Доха. Ако обаче членовете на СТО се съгласят на допълнително временно удължаване и временно освобождаване от задължения, Съюзът следва също да се съгласи с това решение.

               (8)

               Уместно е да се установи позицията, която да трябва да се заеме от името на Съюза в рамките на Съвета по ТРИПС и на Общия съвет на СТО по отношение на молбата на най-слабо развитите страни членки за удължаване на преходния период по член 66, параграф 1 от Споразумението ТРИПС относно някои задължения, свързани с фармацевтичните продукти, и за освобождаване от задълженията по член 70, параграфи 8 и 9 от посоченото споразумение,

         ПРИЕ НАСТОЯЩОТО РЕШЕНИЕ:
   Член 1
   Позицията, която трябва да се заеме от името на Европейския съюз в рамките на Съвета по свързаните с търговията аспекти на правата върху интелектуалната собственост и на Общия съвет на Световната търговска организация („СТО“), е следната:

               а)

               да се приеме:

                           i)

                           молбата на най-слабо развитите страни членки за удължаване на преходния период по член 66, параграф 1 от Споразумението за свързаните с търговията аспекти на правата върху интелектуалната собственост (Споразумението ТРИПС) във връзка с някои задължения по отношение на фармацевтичните продукти; и

                           ii)

                           молбата за освобождаване на най-слабо развитите страни членки от задълженията по член 70, параграфи 8 и 9 от Споразумението ТРИПС; и

               б)

               да се приеме:

                           i)

                           молбата за удължаване, посочена в буква а), подточка i) от настоящия член или освобождаването от задължения, посочена в буква б), подточка ii) от настоящия член или и двете да прилагат, докато всяка от най-слабо развитите страни — членки на Световната търговска организация, продължава да се числи към най-слабо развитите страни; или

                           ii)

                           молбата за временно удължаване или временно освобождаване от задължения, или и двете, ако тази молба е приемлива и за другите членове на СТО.

         Член 2
   Настоящото решение влиза в сила в деня на приемането му.

      Съставено в Люксембург на 13 октомври 2015 година.

            За Съвета

            Председател

         J. ASSELBORN


title: 2012/529/ЕС: Решение на Съвета от 24 септември 2012 година за назначаване на член и заместник-член от Германия в Комитета на регионите

text:
               29.9.2012

               BG

               Официален вестник на Европейския съюз

               L 264/12

         РЕШЕНИЕ НА СЪВЕТА
   от 24 септември 2012
   година за назначаване на член и заместник-член от Германия в Комитета на регионите
   (2012/529/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложението на правителството на Германия,
   като има предвид, че:

               (1)

               На 22 декември 2009 г. и на 18 януари 2010 г. Съветът прие решения 2009/1014/ЕС (1) и 2010/29/ЕС (2) за назначаване на членове и заместник-членове в Комитета на регионите за периода от 26 януари 2010 г. до 25 януари 2015 г.

               (2)

               След изтичането на мандата на г-н Werner JOSTMEIER се освободи едно място за член на Комитета на регионите.

               (3)

               След изтичането на мандата на г-н Dietmar BROCKES се освободи едно място за заместник-член на Комитета на регионите,

         ПРИЕ НАСТОЯЩОТО РЕШЕНИЕ:
   Член 1
   Назначават се в Комитета на регионите за остатъка от мандата, а именно до 25 януари 2015 г.:

               а)

               за член:

                           —

                           г-н Markus TÖNS, Mitglied des Landtags des Landes Nordrhein-Westfalen

                     както и

               б)

               за заместник-член:

                           —

                           г-н Stefan ENGSTFELD, Mitglied des Landtags des Landes Nordrhein-Westfalen.

         Член 2
   Настоящото решение влиза в сила в деня на приемането му.

      Съставено в Брюксел на 24 септември 2012 година.

            За Съвета

            Председател

         A. D. MAVROYIANNIS

      (1)  ОВ L 348, 29.12.2009 г., стр. 22.

      (2)  ОВ L 12, 19.1.2010 г., стр. 11.


title: Мерки за прилагане (изменение на член 81 от Правилника за дейността) #Решение на Европейския парламент от 8 май 2008 г. за изменение на член 81 от Правилника за дейността на ЕП по отношение на мерки за прилагане на други актове (2008/2027(REG))

text:
               12.11.2009

               BG

               Официален вестник на Европейския съюз

               CE 271/76

         Четвъртък, 8 май 2008 г.Мерки за прилагане (изменение на член 81 от Правилника за дейността)
   P6_TA(2008)0190
   Решение на Европейския парламент от 8 май 2008 г. за изменение на член 81 от Правилника задейността на ЕП по отношение на мерки за прилагане на други актове (2008/2027(REG))
   2009/C 271 E/10

      Европейският парламент,
   като взе предвид писмото на своя председател от 27 март 2008 г., с което се съобщава за одобрението на междуинституционалното споразумение от страна на Председателския съвет на 12 декември 2007 г.,
   като взе предвид Междуинституционалното споразумение между Европейския парламент и Комисията относно условията и реда за прилагане на Решение 1999/468/ЕО на Съвета за установяване на условията и реда за упражняване на изпълнителните правомощия, предоставени на Комисията, изменено с Решение 2006/512/ЕО (1),
   като взе предвид членове 120, параграф 2, 201 и 202 от своя правилник,
   като взе предвид доклада на Комисията по конституционни въпроси (A6-0108/2008),

               1.

               Реши да внесе в своя правилник следното изменение;

               2.

               Отбелязва, че настоящото изменение влиза в сила на първия ден от следващата месечна сесия;

               3.

               Възлага на своя председател да предаде за сведение настоящото решение на Съвета и на Комисията.

               ТЕКСТ В СИЛА

               ИЗМЕНЕНИЕ

                  Изменение 1

                  Правилник за дейността на Европейския парламент

                  Член 81 — параграф 4 — буква а)

                           a)

                           срокът за контрол започва да тече след внасянето в Парла-мента на проекта на мерки на всички официални езици;

                           a)

                           срокът за контрол започва да тече след внасянето в Парламента на проекта на мерки на всички официални езици.
                                 Когато се прилагат съкратени срокове (член 5а, параграф 5, буква б) от Решение 1999/468/ЕО на Съвета за установяване на условията и реда за упражняване на изпълнителните правомощия, предоставени на Комисията) и при спешни случаи (член 5а, параграф 6 от Решение 1999/468/ЕО), ако председателят на компетентната комисия не възрази, срокът за контрол започва да тече от датата на получаване от Парламента на окончателния проект на мерките за прилагане, на езиковите версии, представени на членовете на комитета, създаден съгласно Решение 1999/468/ЕО. В този случай член 138 не се прилага;

      (1)  Приети текстове, 8.5.2008 г. P6_TA(2008)0189.


title: 2012/674/ЕС: Решение на Комисията от 29 октомври 2012 година за удължаване на периода за предоставяне на макрофинансова помощ на Босна и Херцеговина от страна на Европейския съюз

text:
               31.10.2012

               BG

               Официален вестник на Европейския съюз

               L 302/13

         РЕШЕНИЕ НА КОМИСИЯТА
   от 29 октомври 2012 година
   за удължаване на периода за предоставяне на макрофинансова помощ на Босна и Херцеговина от страна на Европейския съюз
   (2012/674/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Решение 2009/891/ЕО на Съвета от 30 ноември 2009 г. за предоставяне на макрофинансова помощ на Босна и Херцеговина (1), и по-специално член 1, параграф 4 от него,
   като има предвид, че:

               (1)

               В съответствие с горепосоченото Решение 2009/891/ЕО периодът за предоставяне на макрофинансова помощ на Босна и Херцеговина от страна на Европейския съюз изтича на 7 ноември 2012 г.

               (2)

               В член 1, параграф 4 от Решение 2009/891/ЕО е предвидено Комисията да може да удължи периода за предоставяне най-много с една година.

               (3)

               За да бъде приключена програмата за финансова помощ, периодът на предоставянето ѝ следва да се удължи с една година.

               (4)

               Във връзка с удължаването надлежно бяха проведени консултации с Икономическия и финансов комитет,

         ПРИЕ НАСТОЯЩОТО РЕШЕНИЕ:
   Член 1
   Периодът за предоставяне на макрофинансова помощ на Босна и Херцеговина се удължава с още една година до 7 ноември 2013 г.
   Член 2
   Настоящото решение влиза в сила в деня на публикуването му в Официален вестник на Европейския съюз.

      Съставено в Брюксел на 29 октомври 2012 година.

            За Комисията

            Председател

         José Manuel BARROSO

      (1)  ОВ L 320, 5.12.2009 г., стр. 6.


title: 2008/635/ЕО: Решение на Комисията от 22 юли 2008 година относно вноса на сперма, яйцеклетки и ембриони от овце и кози в Общността по отношение на списъците на трети страни, центровете за събиране на сперма и екипите за събиране на ембриони, както и изискванията за сертифициране (нотифицирано под номер C(2008) 3625) (Текст от значение за ЕИП)

text:
               2.8.2008

               BG

               Официален вестник на Европейския съюз

               L 206/17

      РЕШЕНИЕ НА КОМИСИЯТА

   от 22 юли 2008 година
   относно вноса на сперма, яйцеклетки и ембриони от овце и кози в Общността по отношение на списъците на трети страни, центровете за събиране на сперма и екипите за събиране на ембриони, както и изискванията за сертифициране
   (нотифицирано под номер C(2008) 3625)
   (текст от значение за ЕИП)
   (2008/635/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Директива 92/65/ЕИО на Съвета от 13 юли 1992 г. за определяне на ветеринарно-санитарните изисквания относно търговията и вноса в Общността на животни, сперма, яйцеклетки и ембриони, които не са предмет на ветеринарно-санитарните изисквания, определени в специалните правила на Общността, посочени в приложение А, раздел I към Директива 90/425/ЕИО (1), и по-специално член 17, параграф 2, буква б), член 17, параграф 3, член 18, параграф 1, първо тире и член 19, уводното изречение и буква б) от нея,
   като има предвид, че:

               (1)

               В Директива 92/65/ЕИО се определят ветеринарно-санитарните изисквания относно търговията и вноса в Общността на животни, сперма, яйцеклетки и ембриони, които не са предмет на ветеринарно-санитарните изисквания, определени в посочените в нея специални актове на Общността. В нея се предвижда също така изготвянето на списък на трети страни или на части от трети страни, които могат да предоставят гаранции, еквивалентни на предвидените в глава II от нея, и от които държавите-членки могат да внасят сперма, яйцеклетки и ембриони от овце и кози.

               (2)

               В Директива 92/65/ЕИО също така се предвижда изготвянето на списък на центрове за събиране на сперма и ембриони в трети страни, за които посочените трети страни са в състояние да предоставят гаранциите, определени в член 11 от посочената директива.

               (3)

               По отношение на центровете за събиране на яйцеклетки и ембриони от овце и кози обаче, с цел осигуряване на последователност в общностното законодателство и като се вземе предвид международната номенклатура, в този случай е по-целесъобразно да се използва изразът „екипи за събиране на ембриони“ вместо „центрове за събиране“.

               (4)

               В Директива 92/65/ЕИО се предвижда спермата, яйцеклетките и ембрионите от овце и кози, предназначени за внос в Общността, да се придружават от здравни сертификати, образци на които следва да бъдат изготвени в съответствие с посочената директива.

               (5)

               В Директива 92/65/ЕИО също така се предвижда установяването на специфични ветеринарно-санитарни изисквания или на гаранции, еквивалентни на предвидените в посочената директива, относно вноса в Общността на сперма, яйцеклетки и ембриони от овце и кози.

               (6)

               В Решение 94/63/ЕО на Комисията от 31 януари 1994 г. относно изготвянето на списък на трети страни, от които държавите-членки разрешават внос на сперма, яйцеклетки и ембриони от овце, кози и еднокопитни животни, както и на яйцеклетки и ембриони от свине (2) се предвижда, че държавите-членки разрешават вноса на сперма, яйцеклетки и ембриони на овце и кози от трети страни, които присъстват в списъка в приложението към Решение 79/542/ЕИО на Съвета (3), от които е разрешен вносът на живи животни от рода на овцете и козите.

               (7)

               Решение 94/63/ЕО е отменено с Решение 2008/636/ЕО на Комисията (4).

               (8)

               Следователно с настоящото решение следва да се изготви списък на трети страни, от които държавите-членки разрешават вноса на сперма, яйцеклетки и ембриони от овце и кози.

               (9)

               С настоящото решение следва също така да се изготвят списъци на центрове за събиране на сперма и на екипи за събиране на ембриони, от които държавите-членки разрешават внос на сперма, яйцеклетки и ембриони от овце и кози с произход от трети страни.

               (10)

               В член 17, параграф 3 от Директива 92/65/ЕИО се предвижда процедура за изменение на списъците на центрове за събиране на сперма и на екипи за събиране на ембриони, от които държавите-членки разрешават вноса на сперма, яйцеклетки и ембриони от овце и кози. Изменените списъци се публикуват на уебсайта на Комисията (5).

               (11)

               С оглед последователността на общностното законодателство в образеца на здравен сертификат за внос на сперма от овце и кози, установен с настоящото решение, следва да бъдат взети предвид изискванията по отношение на търговията в рамките на Общността с овце и кози за отглеждане, както и специфичните процедури за изследвания на посочените животни, определени в Директива 91/68/ЕИО на Съвета от 28 януари 1991 г. относно ветеринарно-санитарните изисквания относно търговията с овце и кози в рамките на Общността (6).

               (12)

               Ветеринарно-санитарните условия за внос в Общността на животни от рода на овцете и козите, предназначени за отглеждане, са установени с Решение 79/542/ЕИО. Тези изисквания също трябва да бъдат взети предвид в образеца на здравен сертификат за внос на сперма от овце и кози, установен с настоящото решение.

               (13)

               Някои инфекциозни болести по животните от рода на овцете и козите се предават чрез спермата. Поради това, с цел установяване наличието на такива болести, трябва да се провеждат специфични изследвания на здравословното състояние на животните съгласно специфични програми за изследвания, в които се взима предвид придвижването на донорите преди и по време на периода на събиране на сперма. Тези изследвания и програми за изследвания следва да съответстват на международните стандарти и да фигурират в образеца на здравен сертификат за внос на сперма от овце и кози, установен с настоящото решение.

               (14)

               Следва също така да се вземат предвид разпоредбите на Регламент (ЕО) № 999/2001 на Европейския парламент и на Съвета от 22 май 2001 г. относно определяне на правила за превенция, контрол и ликвидиране на някои трансмисивни спонгиформни енцефалопатии (7) и на Регламент (ЕО) № 546/2006 на Комисията от 31 март 2006 г. за прилагане на Регламент (ЕО) № 999/2001 на Европейския парламент и на Съвета по отношение на националните програми за контрол на болестта скрейпи и допълнителни гаранции и дерогиране от някои изисквания на Решение 2003/100/ЕО и за отмяна на Регламент (ЕО) № 1874/2003 (8).

               (15)

               Санитарните условия по отношение на събирането, обработката, съхранението и транспортирането на яйцеклетки и ембриони, както и ветеринарно-санитарните условия, приложими по отношение на женските животни донори, са определени в глави III и IV от приложение Г към Директива 92/65/ЕИО. Необходимо е обаче в настоящото решение да се предвидят допълнителни гаранции, по-специално по отношение на официалния ветеринарен надзор на екипите за събиране на ембриони.

               (16)

               С оглед яснотата на общностното законодателство е целесъобразно с настоящото решение да се изготви списък на трети страни и на одобрени центрове за събиране на сперма, от които държавите-членки разрешават вноса в Общността на сперма от овце и кози, списък на трети страни и на одобрени екипи за събиране на ембриони, от които държавите-членки разрешават вноса в Общността на яйцеклетки и ембриони от посочените животински видове, както и изисквания за сертифициране, свързани с такъв внос, с цел всички тези изисквания да бъдат обединени в един акт.

               (17)

               При прилагане на настоящото решение следва да бъдат вземани предвид специфичните изисквания за сертифициране, предвидени в допълнение 2, глава IХ, част Б, точка 7, буква б) от приложение 11 към Споразумението между Европейската общност и Конфедерация Швейцария относно търговията със селскостопански продукти (9), както е одобрено с Решение 2002/309/ЕО, Евратом на Съвета, и на Комисията относно Споразумение за научно и технологично сътрудничество от 4 април 2002 г. за сключване на седем споразумения с Швейцарската конфедерация (10). Следователно по отношение на пратки от сперма, яйцеклетки или ембриони от овце и кози от Швейцария за Общността следва да се прилагат сертификатите, предвидени в Решение 95/388/ЕО на Комисията от 19 септември 1995 г. относно определяне на образец на сертификат за търговията в рамките на Общността със сперма, яйцеклетки и ембриони от овце и кози (11), съгласно приетото в съответствие с посоченото решение.

               (18)

               При прилагане на настоящото решение следва да бъдат вземани предвид специфичните изисквания за сертифициране и образците на здравни удостоверения, които могат да бъдат изготвени в съответствие със Споразумението между Европейската общност и правителството на Канада относно санитарните мерки за защитата на общественото здраве и здравето на животните, приложими в търговията с живи животни и с продукти от животински произход (12), както е одобрено с Решение 1999/201/ЕО на Съвета (13).

               (19)

               При прилагане на настоящото решение следва също така да бъдат вземани предвид специфичните изисквания за сертифициране и образците на здравни удостоверения, които могат да бъдат изготвени в съответствие със Споразумението между Европейската общност и Нова Зеландия по санитарни мерки, приложими към търговията с живи животни и животински продукти (14), както е одобрено с Решение 97/132/ЕО на Съвета (15).

               (20)

               Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,

         ПРИЕ НАСТОЯЩОТО РЕШЕНИЕ:
   Член 1
   Внос на сперма
   Държавите-членки разрешават внос на сперма от овце и кози, събрана в трета страна и в одобрен център за събиране на сперма, посочени в приложение I, и отговарящи на ветеринарно-санитарните изисквания, посочени в образеца на здравен сертификат в приложение II.
   Член 2
   Внос на яйцеклетки и ембриони
   Държавите-членки разрешават внос на яйцеклетки и ембриони от овце и кози, събрани в трета страна и от одобрен екип за събиране на ембриони, посочени в приложение III и отговарящи на ветеринарно-санитарните изисквания, посочени в образеца на здравен сертификат в приложение IV.
   Член 3
   Приложимост
   Настоящото решение се прилага от 1 септември 2008 г.
   Член 4
   Адресати
   Адресати на настоящото решение са държавите-членки.

      Съставено в Брюксел на 22 юли 2008 година.

            За Комисията

         Androulla VASSILIOU

            Член на Комисията

      (1)  ОВ L 268, 14.9.1992 г., стр. 54. Директива, последно изменена с Решение 2007/265/ЕО на Комисията (ОВ L 114, 1.5.2007 г., стр. 17).

      (2)  ОВ L 28, 2.2.1994 г., стр. 47. Решение, последно изменено с Решение 2004/211/ЕО (ОВ L 73, 11.3.2004 г., стр. 1).

      (3)  ОВ L 146, 14.6.1979 г., стр. 15. Решение, последно изменено с Решение 2008/61/ЕО на Комисията (ОВ L 15, 18.1.2008 г., стр. 33).

      (4)  Вж. страница 32 от настоящия брой на Официален вестник.

      (5)  http://circa.europa.eu/irc/sanco/vets/info/data/semen/semen.html

      (6)  ОВ L 46, 19.2.1991 г., стр. 19. Директива, последно изменена с Директива 2006/104/ЕО (ОВ L 363, 20.12.2006 г., стр. 352).

      (7)  ОВ L 147, 31.5.2001 г., стр. 1. Регламент, последно изменен с Регламент (ЕО) № 571/2008 на Комисията (ОВ L 161, 20.6.2008 г., стр. 4).

      (8)  ОВ L 94, 1.4.2006 г., стр. 28.

      (9)  ОВ L 114, 30.4.2002 г., стр. 132.

      (10)  ОВ L 114, 30.4.2002 г., стр. 1.

      (11)  ОВ L 234, 3.10.1995 г., стр. 30. Решение, изменено с Решение 2005/43/ЕО (ОВ L 20, 22.1.2005 г., стр. 34).

      (12)  ОВ L 71, 18.3.1999 г., стр. 3.

      (13)  ОВ L 71, 18.3.1999 г., стр. 1.

      (14)  ОВ L 57, 26.2.1997 г., стр. 5.

      (15)  ОВ L 57, 26.2.1997 г., стр. 4. Решение, изменено с Решение 1999/837/ЕО (ОВ L 332, 23.12.1999 г., стр. 1).

      ПРИЛОЖЕНИЕ I
      Списък на трети страни и на одобрени центрове за събиране на сперма, от които държавите-членки разрешават внос на сперма от овце и кози

                  Код ISO

                  Наименование на третата страна

                  Номер на одобрение на центъра

                  Наименование на центъра

                  Адрес на центъра

                  Дата на одобрението на центъра

                  Забележки

                  Описание на територията
                  (ако е целесъобразно)

                  Допълнителни гаранции

                  AU

                  Австралия

                  Допълнителните гаранции по отношение на изследванията, посочени в точки II.4.8 и II.4.9 от сертификата в приложение II, са задължителни.

                  CA

                  Канада

                  Територия, както е описана в част 1 от приложение I към Решение 79/542/ЕИО (с последните изменения).

                  Допълнителната гаранция по отношение на изследванията, посочени в точка II.4.8 от сертификата в приложение II, е задължителна.

                  CH

                  Швейцария

                  CL

                  Чили

                  GL

                  Гренландия

                  HR

                  Хърватия

                  IS

                  Исландия

                  NZ

                  Нова Зеландия

                  PM

                  Сен Пиер и Микелон

                  US

                  Съединени американски щати

                  Допълнителната гаранция по отношение на изследванията, посочени в точка II.4.8 от сертификата в приложение II, а задължителна.

                              а)

                              Здравните сертификати се изготвят от страната износител въз основа на образеца, посочен в приложение II. Те съдържат, в указаната в образеца номерирана последователност, удостоверенията, които се изискват за всяка трета страна и — когато е необходимо — допълнителните гаранции, изисквани за третата страна износител, както е посочено в приложение I.
                              Ако така се изисква от държавата-членка на ЕС по местоназначение, допълнителните сертификационни изисквания също се включват в текста на оригиналния формуляр на здравния сертификат.

                              б)

                              Оригиналът на всеки сертификат се състои от един лист, отпечатан двустранно, или, когато се изисква по-дълъг текст, оригиналът следва да бъдe в такъв формат, че всички нужни страници да са неделими части от едно цяло.

                              в)

                              Сертификатът се изготвя най-малко на един от официалните езици на държавата-членка на ЕС, в която се извършва инспекцията на граничния пункт, и на държавата-членка на ЕС по местоназначение. Въпреки това тези държави-членки могат да разрешат използването на друг език на Общността вместо своя собствен, придружен, ако е необходимо, от официален превод.

                              г)

                              Ако по причини, свързани с идентификацията на артикулите от пратката (в таблицата в точка I.28 от образеца на сертификат), към сертификата са приложени допълнителни страници, тези страници също се считат за част от оригинала на сертификата чрез полагането на подписа и печата на сертифициращия официален ветеринарен лекар върху всяка от страниците.

                              д)

                              Когато сертификатът, в това число и допълнителните таблици, посочени в буква г), съдържа повече от една страница, всяка страница се номерира по следния начин: (номер на страницата) от (общ брой на страниците), изписан в долния край, а в горния край се обозначава определеният от компетентния орган код на сертификата.

                              е)

                              Оригиналът на сертификата трябва да бъде попълнен и подписан от официален ветеринарен лекар в последния работен ден преди натоварване на пратката за износ в Общността. С това компетентните органи на страната износител гарантират, че са спазени принципи на сертифициране, еквивалентни на тези, които са установени в Директива 96/93/ЕО на Съвета.
                              Подписът е с цвят, различен от този на печатния текст. Същото правило важи и за печатите, с изключение на релефните печати и водните знаци.

                              ж)

                              Оригиналът на сертификата трябва да придружава пратката до пристигането ѝ на граничния инспекционен пункт на ЕС.

                              з)

                              Сертификатът е валиден 10 дни от датата на издаване. В случай на транспортиране с кораб срокът на валидност се удължава с времето на пътуването в кораба.

                              и)

                              Спермата и яйцеклетките/ембрионите не се транспортират в един и същ контейнер с друга сперма и яйцеклетки/ембриони, чието местоназначение не е Европейската общност или които са с по-нисък здравен статус.

                              й)

                              По време на транспортирането до Европейската общност контейнерът остава затворен, а пломбата — непокътната.

                              к)

                              Референтният номер на сертификата, посочен в клетки I.2 и II.a., трябва да бъде издаден от компетентния орган.

      ПРИЛОЖЕНИЕ II
      Образец на здравен сертификат за внос на сперма от овце и кози

      ПРИЛОЖЕНИЕ III
      Списък на трети страни и на одобрени екипи за събиране на ембриони, от които държавите-членки разрешават внос на ембриони от овце и кози

                  Код ISO

                  Наименование на третата страна

                  Номер на одобрение на екипа

                  Наименование на екипа

                  Адрес на екипа

                  Дата на одобрението на екипа

                  Забележки

                  Описание на територията
                  (ако е целесъобразно)

                  Допълнителни гаранции

                  AU

                  Австралия

                  Допълнителните гаранции по отношение на изследванията, посочени в точки II.5.1 и II.5.2 от сертификата в приложение IV, са задължителни.

                  CA

                  Канада

                  Територията, както е описана в част 1 от приложение I към Решение 79/542/ЕИО.

                  Допълнителната гаранция по отношение на изследванията, посочени в точка II.5.2 от сертификата в приложение IV, е задължителна.

                  CH

                  Швейцария

                  CL

                  Чили

                  GL

                  Гренландия

                  HR

                  Хърватия

                  IS

                  Исландия

                  NZ

                  Нова Зеландия

                  PM

                  Сен Пиер и Микелон

                  US

                  Съединени американски щати

                  Допълнителната гаранция по отношение на изследванията, посочени в точка II.5.2 от сертификата в приложен-ие IV, е задължителна.

                              а)

                              Здравните сертификати се изготвят от страната износител въз основа на образеца, посочен в приложение IV. Те съдържат, в указаната в образеца номерирана последователност, удостоверенията, които се изискват за всяка трета страна и — когато е необходимо — допълнителните гаранции, изисквани за третата страна износител, както е посочено в приложение III.
                              Ако така се изисква от държавата-членка на ЕС по местоназначение, допълнителните сертификационни изисквания също се включват в текста на оригиналния формуляр на здравния сертификат.

                              б)

                              Оригиналът на всеки сертификат се състои от един лист, отпечатан двустранно, или, когато се изисква по-дълъг текст, оригиналът следва да бъдe в такъв формат, че всички нужни страници да са неделими части от едно цяло.

                              в)

                              Сертификатът се изготвя най-малко на един от официалните езици на държавата-членка на ЕС, в която се извършва инспекцията на граничния пункт, и на държавата-членка на ЕС по местоназначение. Въпреки това тези държави-членки могат да разрешат използването на друг език на Общността вместо своя собствен, придружен, ако е необходимо, от официален превод.

                              г)

                              Ако по причини, свързани с идентификацията на артикулите от пратката (в таблицата в точка I.28 от образеца на сертификат), към сертификата са приложени допълнителни страници, тези страници също се считат за част от оригинала на сертификата чрез полагането на подписа и печата на сертифициращия официален ветеринарен лекар върху всяка от страниците.

                              д)

                              Когато сертификатът, в това число и допълнителните таблици, посочени в буква г), съдържа повече от една страница, всяка страница се номерира по следния начин: (номер на страницата) от (общ брой на страниците), изписан в долния край, а в горния край се обозначава определеният от компетентния орган код на сертификата.

                              е)

                              Оригиналът на сертификата трябва да бъде попълнен и подписан от официален ветеринарен лекар в последния работен ден преди натоварване на пратката за износ в Общността. С това компетентните органи на страната износител гарантират, че са спазени принципи на сертифициране, еквивалентни на тези, които са установени в Директива 96/93/ЕО на Съвета.
                              Подписът е с цвят, различен от този на печатния текст. Същото правило важи и за печатите, с изключение на релефните печати и водните знаци.

                              ж)

                              Оригиналът на сертификата трябва да придружава пратката до пристигането ѝ на граничния инспекционен пункт на ЕС.

                              з)

                              Сертификатът е валиден 10 дни от датата на издаване. В случай на транспортиране с кораб срокът на валидност се удължава с времето на пътуването в кораба.

                              и)

                              Яйцеклетките/ембрионите и спермата не се транспортират в един и същ контейнер с други яйцеклетки/ембриони и сперма, чието местоназначение не е Европейската общност или които са с по-нисък здравен статус.

                              й)

                              По време на транспортирането до Европейската общност контейнерът остава затворен, а пломбата — непокътната.

                              к)

                              Референтният номер на сертификата, посочен в клетки I.2 и II.a., трябва да бъде издаден от компетентния орган.

      ПРИЛОЖЕНИЕ IV
      Образец на здравен сертификат за внос на яйцеклетки и ембриони от овце и кози